b'\n_START_ARTICLE_\nLozanos metropolitenas\n_START_SECTION_\nM1\n_START_PARAGRAPH_\nPirmoji linija atidaryta 1991\xc2\xa0m. kovo 24 d. I\xc5\xa1 prad\xc5\xbei\xc5\xb3 ji vadinosi \xe2\x80\x9ePietrytinis Lozanos tramvajus\xe2\x80\x9c (pranc. Tramway du Sud-Ouest lausannois, TSOL), bet v\xc4\x97liau buvo pervadinta \xc4\xaf metro. Vis d\xc4\x97lto pati linija iki \xc5\xa1iol i\xc5\xa1liko pana\xc5\xa1i \xc4\xaf tramvajaus linij\xc4\x85\xc2\xa0\xe2\x80\x93 daugelyje viet\xc5\xb3 \xc4\xafrengtos u\xc5\xbedaromos gele\xc5\xbeinkelio tipo perva\xc5\xbeos (su \xc5\xa1lagbaumais), o tai neatitinka metro reikalavim\xc5\xb3. Ta\xc4\x8diau, kai kuriuose informacijos \xc5\xa1altiniuose, Lozanos metropolitenas \xc4\xafvardijamas metro sistema._NEWLINE_M1 linijos ilgis siekia 7,8\xc2\xa0km. Ji jungia miesto centr\xc4\x85 su Renen (Renens) miesteliu. Po\xc5\xbeemin\xc4\x99 dal\xc4\xaf sudaro atkarpa su trimis stotimis, kita dalis \xc4\xafrengta ant estakad\xc5\xb3, o did\xc5\xbeiausia linijos dalis paklota ant \xc5\xbeem\xc4\x97s pavir\xc5\xa1iaus ir atskirta nuo gatv\xc4\x97s transporto. Vidutinis linijos \xc4\xafveikimo laikas\xc2\xa0\xe2\x80\x93 19 min. Mar\xc5\xa1rutai sudaryti kas 10\xe2\x80\x9315 min. kasdien, tik sekmadieniais kas 20 min. Linija M1 va\xc5\xbein\xc4\x97ja dviej\xc5\xb3 s\xc4\x85stat\xc5\xb3 traukiniai.\n_START_SECTION_\nM2\n_START_PARAGRAPH_\nAntroji linija atidaryta 2008\xc2\xa0m. spalio 27 d. Did\xc5\xbeiausia linijos dalis, apie 70-90\xc2\xa0%, yra po\xc5\xbeemin\xc4\x97. \xc5\xa0ia linija va\xc5\xbein\xc4\x97ja traukiniai guminiais ratais, kadangi esant dideliems nuolyd\xc5\xbeiams eksploatacija metaliniais ratais negalima._NEWLINE_Linijos ilgis siekia 5,9\xc2\xa0km, joje i\xc5\xa1d\xc4\x97styta 14 sto\xc4\x8di\xc5\xb3. Stotis \xe2\x80\x9eFlon\xe2\x80\x9c laikoma svarbiausiu transporto mazgu: ji yra abiej\xc5\xb3 linij\xc5\xb3 pers\xc4\x97dimo stotis dar jungianti ir gele\xc5\xbeinkelio stot\xc4\xaf LEB._NEWLINE_Linijos auk\xc5\xa1\xc4\x8di\xc5\xb3 skirtumas siekia 338 metrus, o nuokaln\xc4\x97s vietomis\xc2\xa0\xe2\x80\x93 12\xc2\xa0%, trasoje vidutini\xc5\xa1kai\xc2\xa0\xe2\x80\x93 5\xc2\xa0%. Keleivi\xc5\xb3 srautas\xc2\xa0\xe2\x80\x93 75615 keleivi\xc5\xb3 per dien\xc4\x85 (2013\xc2\xa0m. duomenimis). Va\xc5\xbeiavimas pilnai automatizuota linija trunka apie 18 minu\xc4\x8di\xc5\xb3. Stotyse saugumo sumetimais \xc4\xafrengtos permatomos sienos su automatin\xc4\x97mis durimis, visas valdymas vyksta centrin\xc4\x97je dispe\xc4\x8derin\xc4\x97je._NEWLINE_Naujojoje M2 linijoje va\xc5\xbein\xc4\x97ja 15 dviej\xc5\xb3 vagon\xc5\xb3 traukini\xc5\xb3.'